Egpaar in hof vir Oranjeville-moordJohannes van Vuuren (80) en sy dogter Dorothia van Staden (58) (Foto: Sanet Henderson, Facebook) ’n Egpaar van die Oos-Kaap het Maandag in die hof verskyn vir die moord op Johannes van Vuuren (80) en sy dogter Dorothia van Staden (58) van Oranjeville in die Vrystaat. Volgens brig. Motantsi Makhele, polisiewoordvoerder, het Henriette Posthumus (36) en haar man, Hannes (34), Maandag vlugtig in die landdroshof op Heilbron in die Vrystaat verskyn in verband met die moord op die pa en dogter. Hulle staan ook tereg op ’n aanklag van huisroof. Maroela Media het vroeër berig Van Vuuren en Van Staden se liggame is verlede Donderdagaand by hul huis in Markstraat, Oranjeville, aangetref. Van Vuuren se liggaam is in die binnehof met verskeie steekwonde gevind en Van Staden is dood in die motorhuis aangetref. Sy het verskeie kop- en ander beserings opgedoen. Die huis is geplunder en verskeie huishoudelike items, waaronder televisiestelle en ŉ rekenaar, word vermis. Die Posthumus-egpaar is dieselfde aand in Gqeberha (Port Elizabeth) in hegtenis geneem. Die twee sal na verwagting weer op 29 Oktober in die hof verskyn. Hulle bly in aanhouding.